U-I-155/14
Natisni
Opravilna št.:
U-I-155/14
Datum odločitve:
7. 10. 2014
Objavljeno:
Neobjavljeno | 21. 10. 2014
ECLI:
ECLI:SI:USRS:2014:U.I.155.14
Akt:
Zakon o visokem šolstvu (Uradni list RS, št. 32/12 – uradno prečiščeno besedilo in 109/12) (ZVis), 1. in 5. odst. 41. čl.

Pravilnik o razpisu za vpis in izvedbi vpisa v visokem šolstvu (Uradni list RS, št. 7/10, 3/11, 6/12, 7/13 in 6/14), 6. odst. 13. čl.
Izrek:
Predlog, naj se v odločbi ali sklepu ne navedejo osebni podatki pobudnika, se zavrne.
Pobuda za začetek postopka za oceno ustavnosti prvega in petega odstavka 41. člena Zakona o visokem šolstvu (Uradni list RS, št. 32/12 – uradno prečiščeno besedilo in 109/12) ter za oceno ustavnosti in zakonitosti šestega odstavka 13. člena Pravilnika o razpisu za vpis in izvedbi vpisa v visokem šolstvu (Uradni list RS, št. 7/10, 3/11, 6/12, 7/13 in 6/14) se zavrže.
Evidenčni stavek:
Pobudnik nima pravnega interesa, če ne izkaže, da izpodbijane določbe neposredno posegajo v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, 38.a, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon, podzakonski akt
Vlagatelj:
Mitja Semeja, Kamnik
Datum vloge:
8. 7. 2014
Vrsta odločitve:
sklep
Vrsta rešitve:
zavrženje
Dokument:
US30518
Dokument v PDF obliki:
U-I-155-14.pdf
146 KB
Prenesite datoteko
U-I-155/14-4
7. 10. 2014
SKLEP
Ustavno sodišče je v postopku za preizkus pobude Mitje Semeja, Kamnik, na seji 7. oktobra 2014
sklenilo:
1. Predlog, naj se v odločbi ali sklepu ne navedejo osebni podatki pobudnika, se zavrne.
2. Pobuda za začetek postopka za oceno ustavnosti prvega in petega odstavka 41. člena Zakona o visokem šolstvu (Uradni list RS, št. 32/12 – uradno prečiščeno besedilo in 109/12) ter za oceno ustavnosti in zakonitosti šestega odstavka 13. člena Pravilnika o razpisu za vpis in izvedbi vpisa v visokem šolstvu (Uradni list RS, št. 7/10, 3/11, 6/12, 7/13 in 6/14) se zavrže. ­
OBRAZLOŽITEV
1. Pobudnik, univerzitetni diplomirani ekonomist, se želi prekvalificirati v "perspektivnejši poklic" in v ta namen pridobiti univerzitetno izobrazbo naravoslovne smeri. Svoj pravni interes utemeljuje z izjavo, da se želi vpisati v prvi letnik rednega visokošolskega študija v študijskem letu 2014/15. Izpodbija v izreku navedena predpisa, ker naj bi onemogočala njegovo prijavo za vpis v želeni študijski program. Letni razpisi za vpis v dodiplomske študijske programe, ki so izdani na podlagi izpodbijanih predpisov, naj ne bi zagotavljali vpisnih mest za diplomante ali vsaj ne v zadostnem številu, hkrati pa naj bi onemogočali, da bi se diplomanti prijavili na ista vpisna mesta kot kandidati s srednješolsko izobrazbo. Izpodbijanima določbama 41. člena Zakona o visokem šolstvu (v nadaljevanju ZVis) očita neskladje s pravico do izobraževanja iz 2. člena Prvega protokola h Konvenciji o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – EKČP) ter neskladje z 2. členom, prvim odstavkom 14. člena (diskriminacija na podlagi izobrazbe) in 57. členom Ustave, izpodbijani določbi Pravilnika o razpisu za vpis in izvedbi vpisa v visokem šolstvu pa poleg že naštetih protiustavnosti očita tudi neskladje s 15. členom Ustave, s 7. in 41. členom ZVis, 2., 3. in 7. členom Zakona o uresničevanju načela enakega obravnavanja (Uradni list RS, št. 50/04 in 61/07 – ZUNEO) ter z več mednarodnimi instrumenti, ki veljajo v Republiki Sloveniji. Predlaga, naj Ustavno sodišče zadrži izvrševanje izpodbijanih določb ter naj v svojem sklepu in končni odločbi ne navede njegovih osebnih podatkov.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijane določbe predpisov ne učinkujejo neposredno. Zoper nesprejem v prvi letnik dodiplomskega študija ima pobudnik na voljo pritožbo (125. člen Statuta Univerze v Ljubljani), zoper dokončno odločitev pristojnega organa univerze pa še upravni spor (71. člen ZVis). Ustavno sodišče v takih primerih šteje, da se lahko pobuda vloži po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60.člena ZUstS. To stališče Ustavnega sodišča je podrobneje obrazloženo v sklepih Ustavnega sodišča št. U-I-251/07 z dne 10. 1. 2008 (Uradni list RS, št. 6/08, in OdlUS XVII, 2) in U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v citiranih sklepih pobudnik ne izkazuje pravnega interesa za začetek postopka za oceno ustavnosti oziroma zakonitosti izpodbijanih predpisov. Zato je Ustavno sodišče njegovo pobudo zavrglo (2. točka izreka).
4. Po drugem odstavku 38.a člena ZUstS lahko Ustavno sodišče zaradi varstva zasebnosti odloči, da se v odločbi ali sklepu ne navedejo osebni podatki udeleženca v postopku ali osebni podatki drugega posameznika. Pobudnik je tak predlog podal, vendar v utemeljitvi ni navedel takšnih razlogov, ki bi po oceni Ustavnega sodišča terjali varstvo njegovih osebnih podatkov. Zato je njegov predlog zavrnilo (1. točka izreka).
5. Ustavno sodišče je sprejelo ta sklep na podlagi tretjega odstavka 25. člena in 38.a člena ZUstS ter tretje alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik
mag. Miroslav Mozetič
ter sodnice in sodniki dr. Mitja Deisinger, dr. Dunja Jadek Pensa,
dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec.
Sklep je sprejelo soglasno.
mag. Miroslav Mozetič
Predsednik